### Beslutningstema

Under dette punkt træffes beslutning om de overordnede principper for vejledende afstemninger om VE-projekter i Tønder Kommune.

### Historik

Kommunalbestyrelsen vedtog d. 30. marts 2022 et sæt supplerende politiske VE-retningslinjer. Heri er der lagt op til afholdelse af lokale, vejledende afstemninger om VE-projekter i et nærmere geografisk udpeget område i forbindelse med, at kommuneplantillæg og lokalplan for det enkelte projekt sendes i høring.

11 VE-projekter fra ansøgningsrunden i december 2021 er pt. under planlægning jf. Kommunalbestyrelsens beslutning i august 2022.

10 VE-projekter fra ansøgningsrunden i december 2022 er prioriteret til videre planlægning jf. Kommunalbestyrelsens beslutning i maj 2023.

### Sagsfremstilling

Vejledende afstemninger bør tilrettelægges, afholdes og opgøres ud fra en grundlæggende, demokratisk præmis om at sikre ensartethed, legitimitet og transparens. Med afsæt i [adresse] håndbog for vejledende afstemninger, foreslår forvaltningen følgende overordnede principper for vejledende afstemninger om VE-projekter. Principperne skal danne fælles grundlag for afstemninger for op til foreløbigt 21 VE-projekter jf. Kommunalbestyrelsens prioriteringer.

Der er udarbejdet et overblik over tekniske og praktiske specifikationer under de enkelte principper. Overblikket er vedlagt som bilag til orientering.

1. Afstemningsform

Der gennemføres én vejledende afstemning pr. projekt. Afstemningen gennemføres digitalt i overensstemmelse med den overordnede kravspecifikation til en digital afstemningsløsning, jf. punkt 1 i bilaget. Heri fremgår blandt andet krav til legitimitet og it-sikkerhed. Der fremgår også, at der skal tilbydes en særlig løsning samt mulighed for praktisk hjælp til digital stemmeafgivelse til borgere, der fritaget for MitID og digital post, samt for borgere med læse- eller synshandicap.

2. Afstemningstidspunkt

Afstemningen for det enkelte projekt gennemføres i en periode på 2 uger. Afstemningsperiodens slutdato skal være den samme som slutdatoen for lokalplanhøringsperioden. Der gennemføres ikke samtidige afstemninger for forskellige projekter med geografisk overlappende afstemningsområder.

[adresse] eksempel:

|  |  |  |
| --- | --- | --- |
| Projekt NN | Startdato | Slutdato |
| Høring for kommuneplantillæg og lokalplan (altid 2 måneder) | Tirsdag d. 4. juli 2023 | Tirsdag d. 5. september 2023 |
| Vejledende afstemning (altid 2 uger) | Tirsdag d. 22. august 2023 | Tirsdag d. 5. september 2023 |

3. Stemmeberettigede

Stemmeberettigelsen afgøres af tre følgende kriterier, der alle skal være opfyldt:

* Alder
  Man skal være 18 år eller derover ved afstemningsperiodens start.
* Valgret
  Man skal være stemmeberettiget til kommunalvalg i Tønder Kommune.

* Geografisk afstand til projektet
  Sussie Mathiesen skal ligge indenfor et afgrænset område af det pågældende projekt. Området afgrænses med følgende afstande:

|  |  |
| --- | --- |
| Type | Geografisk afgrænsning af  afstemningsområde |
| Vindmøller | 2.500 meter radius |
| Solceller | 1.250 meter radius |

Alle borgere, uanset alder og bopæl, har derudover mulighed for at afgive høringssvar i forbindelse med lokalplanshøringen. Borgere, der ikke er stemmeberettigede, er således ikke forhindret i at give deres besyv med om det enkelte projekt.

4. Afstemningstemaet

Afstemningstemaet er det spørgsmål, der skal tages stilling til ved den enkelte afstemning. Spørgsmålet bør formuleres enkelt og letforståeligt, og så der kan svares entydigt "JA" eller "NEJ". Derudover er der mulighed for at afgive en blank stemme.

Den fælles skabelon for temaet i den enkelte afstemning er:

"Er du for eller imod gennemførelse af [Projekt NN]?
Hvis du er for, sæt kryds i JA.

Hvis du er imod, sæt kryds i NEJ".

Der skal stilles en digital informationspakke med neutrale nøgleoplysninger om projektet til rådighed på kommunens hjemmeside i forbindelse med afstemningen.

5. Afstemningsresultat

Resultatet af afstemningen opgøres og offentliggøres på kommunens hjemmeside umiddelbart efter afstemningsperiodens udløb. Resultatet indgår endvidere i Kommunalbestyrelsens politiske behandling og godkendelse af kommuneplantillæg og lokalplan.

6. Etablering af valgbestyrelse

Der nedsættes en valgbestyrelse for alle de vejledende afstemninger, der på vegne af Kommunalbestyrelsen forestår afstemningens gennemførelse i tråd med de generelle principper. Valgbestyrelsen udgøres af Økonomiudvalget.

Forventet videre proces

|  |  |
| --- | --- |
| Tid | Aktivitet |
| Juni 2023 | Politisk behandling af generelle principper for vejledende afstemninger |
| Juli/august 2023 | Forvaltningen indgår leverandøraftale om digital afstemningsløsning |
| Juli/august 2023 | Detailplanlægning af de enkelte afstemninger sættes igang i tråd med projekternes tidsplaner |
| August/september 2023 | Forventet gennemførelse af første vejledende afstemning |

### Økonomi

Forvaltningen har indhentet overslag fra 2 mulige leverandører, som kan stille et system til rådighed for gennemførelse af digitale afstemninger. Foreløbigt prisoverslag er på mellem 75.000 – 350.000 kr. for benyttelse af en digital afstemningsløsning til de første 11 afstemninger. Priserne er givet ud fra antal stemmeberettigede og afhænger derudover af supportomfang, tilkøb af revisionspakke m.m.

Dertil kommer det administrative ressourceforbrug til afvikling af de enkelte afstemninger, som bl.a. afhænger af antallet af stemmeberettigede og omfanget af bistand med stemmeafgivning.

Udgifterne til benyttelse af et system til digital afholdelse af vejledende afstemninger om VE-projekter afholdes via valgkontoen.

### Lovgrundlag

Der er ingen lovgivning for gennemførelse af vejledende afstemninger, men de vejledende afstemninger bør tilrettelægges og gennemføres i tråd med de almindelige forvaltningsretlige principper om blandt andet ligebehandling, proportionalitet og saglighed.

### Kommunaldirektøren indstiller,

at de overordnede principper for vejledende folkeafstemninger om VE-projekter godkendes,

at Økonomiudvalget nedsættes som valgbestyrelse, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.